**OOIOO** (jap. **オー・オー・アイ・オー・オー**, lausutaan "ou ou ai ou ou") on japanilainen kokeellista rockia soittava yhtye, joka on perustettu vuonna 1995. Sen perustaja ja keulahahmo on kitaristi ja laulaja Yoshimi P-We.

Historia
--------

OOIOO sai alkunsa vuonna 1995, kun japanilainen musiikkilehti Switch halusi tehdä jutun Yoshimi P-We:stä, joka oli tullut tunnetuksi noise rock -yhtye Boredomsin rumpalina. Yoshimi otti kuvauksiin mukaan kolme ystäväänsä, ja he esiintyivät lehden artikkelissa kuvitteellisena naisyhtyeenä. Jälkeenpäin Yoshimi päätti perustaa yhtyeen oikeasti. Rumpujen asemesta hän valitsi instrumentikseen hänelle entuudestaan vieraan kitaran. Myöskään toinen kitaristi Kyoko ja basisti Maki eivät olleet soittaneet instrumenttejaan aiemmin. Rumpali Yuka Yoshimura, alias Yoshiko tai Yoshico, oli sen sijaan soittanut rumpuja DMBQ-yhtyeessä.

OOIOO teki live-debyyttinsä vuonna 1997, kun Kim Gordon pyysi yhtyeen Sonic Youthin lämmittelijäksi näiden Japanin kiertueelle. Samana vuonna ilmestyi yhtyeen ensimmäinen albumi, edellisvuoden syksyllä äänitetty *∞8∞* ("eito"), jolla vierailivat Yamataka Eye (Boredoms) ja Julie Cafritz (Pussy Galore, Free Kitten).

Alkuperäinen kokoonpano jatkoi vuoden 1999 *Feather Float* -albumille asti, jonka jälkeen Kayan korvasi Kyokon kitaristina. Vuonna 2000 ilmestyneellä *Gold & Green* -albumilla vierailivat mm. Sean Lennon ja Yuka Honda (Cibo Matto). Vuonna 2001 OOIOO teki ensimmäisen Yhdysvaltain kiertueensa. Samana vuonna Maki jätti yhtyeen ja hänen tilalleen tuli Aya.

Vuonna 2003 ilmestyi yhtyeen neljäs albumi *Kila Kila Kila*, jonka jälkeen Ai korvasi Yoshicon rummuissa. Vuonna 2004 OOIOO esiintyi Englannissa Sonic Youthin kuratoimilla All Tomorrow's Parties -festivaaleilla. Viides albumi *Taiga* seurasi vuonna 2006 ja kuudes *Armonico Hewa* vuonna 2009.

Musiikki
--------

OOIOO:n musiikkia on luonnehdittu erityisen vaikeaksi kategorisoida. Musiikkia on kuvattu mm. "raivoisaksi yhdistelmäksi rytmisiä kitaroita, kuviottomia lauluja ja energisiä efektejä", "dynaamiseksi, sykevetoiseksi musiikiksi, joka sisältää elementtejä trancesta, uudesta aallosta ja vapaamuotoisesta jazzista", "tribaaliseksi psykedeliaksi, joka on oudon spirituaalista ja hälyttävän kiireellistä" ja "yhdistelmäksi atonaalisia rytmejä, toimintahäiriöisiä melodioita ja etenemisen tuntua, joka on velkaa John Zornille ja jopa Captain Beefheartille".

OOIOO on yhdistellyt musiikissaan monia genrejä, kuten afrofunkia, latinodiskoa, tribaalihousea, post-punkia ja no wavea, gamelania ja calypsoa, sekä jazzia. Sen musiikkia on nimitetty "avaruuspunkiksi", "kokeelliseksi rumpu-punkiksi", "rytmiseksi psyke-rockiksi" ja "noise-popiksi". Tyypillisiä vertailukohtia ovat olleet Boredomsin myöhäistuotanto ja The Slits.

OOIOO:n musiikki perustuu suurelta osin improvisaatioon. Yhtye ottaa paljon vaikutteita luonnosta ja ilmastosta.

Diskografia
-----------

### Albumit

* *∞8∞* (1997)
* *Feather Float* (1999)
* *Gold & Green* (2000)
* *Kila Kila Kila* (2003)
* *Taiga* (2006)
* *Armonico Hewa* (2009)

### Singlet/EP:t

* *Sister 001/激情のノイズラモーンズ* 12" (Yamataka Eyen remiksaus, split Noise Ramonesin kanssa) (1997)
* *OOEYヨOO-EYヨREMIX* 12" (Yamataka Eyen remiksauksia) (2007)

### Kokoelmat

* *Shockcity Shockers Vol. 2 OOIOO Remix* (useiden eri artistien remiksauksia) (2001)
* *COCOCOOOIOO* (2004)

### DVD:t

* *OOHOHOO - OOIOO Music Videos '99〜'07* (2007)

Lähteet
-------

1. ↑  Index Magazine: Yoshimi P-We:n haastattelu
2. 1 2 3  fm4v2.ORF.at: Yoshimi P-We:n haastattelu
3. ↑  Allmusic: DMBQ biografia
4. ↑  Discogs: OOIOO - ∞8∞
5. ↑  Discogs: OOIOO - Gold & Green
6. ↑  All Tomorrow's Parties: The Director's Cut Weekend Two esiintyjälista
7. 1 2  Allmusic: OOIOO biografia
8. 1 2  Nippop: OOIOO biografia (Arkistoitu – Internet Archive)
9. ↑  Prog Archives: OOIOO biografia
10. ↑  Thrill Jockey Records: OOIOO esittely
11. ↑  Classic Rock: Track Of The Day: OOIOO
12. ↑  NME.COM: OOIOO - Armonico Hewa arvio
13. ↑  Stylus Magazine: OOIOO - Taiga arvio (Arkistoitu – Internet Archive)
14. ↑  BBC: OOIOO - Armonico Hewa arvio
15. 1 2  Pitchfork: OOIOO - Armonica Hewa arvio
16. ↑  Allmusic: OOIOO - Taiga arvio
17. ↑  Allmusic: OOIOO - Kila Kila Kila arvio
18. 1 2  Ground and Sky: OOIOO - Feather Float arvio
19. ↑  Cokemachineglow.com: OOIOO konserttiarvio
20. ↑  Pitchfork: OOIOO - Feather Float arvio
21. ↑  Prefix Magazine: OOIOO to tour the U.S.
22. ↑  junk magnet: music: jpop: OOIOO
23. ↑  Stylus Magazine: OOIOO - Gold & Green arvio (Arkistoitu – Internet Archive)
24. ↑  The Village Voice: OOIOO konserttiarvio[vanhentunut linkki]
25. ↑  Music City: OOIOO - Feather Float arvio (Arkistoitu – Internet Archive)
26. ↑  Pitchfork: Yoshimi P-We:n haastattelu
27. ↑  Thrill Jockey Records: OOIOO - Taiga esittely (Arkistoitu – Internet Archive)

Aiheesta muualla
----------------

* Yhtyeen viralliset kotisivut
* OOIOO Thrill Jockey -levy-yhtiön sivuilla
* Allmusic: OOIOO
* Discogs: OOIOO
* Last.fm: OOIOO